V. Veteška, podpredseda NR SR: (2004-06-17):
Pán Ďaďo, nech sa páči. A potom po skončení rozpravy, dobre? V. Ďaďo, poslanec: Vážený pán podpredseda, pán minister, kolegyne, kolegovia, mám uľahčenú úlohu v tom, že predo mnou pán Fico z právnej stránky vysvetlil dôsledne a dôkladne navrhovaný zákon. Tak ako som vystúpil pred temer rokom, i dnes budem hovoriť o praktickej stránke návrhu tohto zákona. Pán minister, od roku 2000 je v slovenskej Národnej rade a vôbec v Slovenskej republike snaha upraviť konanie obchodných reťazcov tak, aby nielen im, ale aj slovenskému výrobcovi a obchodníkovi bola daná rovnaká možnosť pri presadzovaní sa na trhu. Snaha bola motivovaná skutočnosťou, že obchodné reťazce zneužívali svoju ekonomickú silu v obchodných zmluvách neprimeranými podmienkami. O tom iste ako manažér viete a počuli ste aj vy. Riešenie tejto situácie sa podľa môjho názoru dôstojným a veľmi dôsledným spôsobom podarilo realizovať v roku 2003 schválením zákona č. 358. Ak sme vtedy konštatovali dôvody, tak aj ja som vtedy skonštatoval tie dôvody, ktoré ma viedli k tomu, aby som tento návrh zákona podporil. Prečo som tak konal a prečo je potrebné z tej praktickej stránky sa nad návrhom zákona zamyslieť, to skonštatujem, pán minister, vážené dámy a páni, i teraz. Predovšetkým preto, aby slovenský podnikateľ mal rovnaké podmienky ako vlastník obchodného reťazca, aby nemal podmienky, ktoré nie sú hodné podnikateľa, ale sú skôr hodné otroka. Po druhé, aby slovenský podnikateľ nebol tlačený, ak sa chce uplatniť na domácom trhu, ísť nielen na výrobné, ale dokonca pod výrobné náklady, aby nám tým nerástla nezamestnanosť, aby nám tu nerástli krachy drobných a stredných podnikateľov, slovenských výrobcov, ktorí zamestnávajú mnohých ľudí. Po tretie, aby tzv. listingové podmienky neprivádzali slovenského podnikateľa na pokraj krachu, na pokraj krachu jeho firmy a obchodným reťazcom prinášali bezprácny zisk. Pán poslanec Fico hovoril o tom, čo je listingová povinnosť. Listingová povinnosť v praxi znamená sumu od 20- až do 40-tisíc korún, pán minister, za jeden druh výrobku. Stredný a drobný podnikateľ, ktorý je pred touto úlohou uhradiť pri piatich druhoch výrobku túto sumu, je na začiatku vzťahu s obchodným reťazcom postavený do situácie, či bude môcť, alebo nebude môcť ďalej podnikať. To sú tie dôvody, kde obchodné reťazce skutočne kladú neprimerané podmienky pre slovenského podnikateľa. Ďalší dôvod som konštatoval a opakujem znova, aby slovenský výrobca nemusel platiť obchodnému reťazcu za to, že dostane miesto v regáli. To sú ďalšie neprimerané zisky, ktoré obchodný reťazec získava. Po ďalšie, aby slovenský výrobca nemusel niesť zodpovednosť nielen za kvalitu svojich výrobkov, čo je pochopiteľné, ale za to, ak obchodný reťazec nepredá svoj tovar, že ho musí na vlastné náklady zlikvidovať, hoci si ho ten obchodný reťazec objedná. Je to situácia na pováženie, ak takto skutočne sú tlačené zmluvy a týmto spôsobom je realizovaná obchodná politika. Po šieste, aby letákové akcie v plnej miere a v neprimeranej miere hradil výrobca a nie predajca. Veď je skutočná taká akcia, že za minimálne jeden výrobok, ktorý je v letáku, si výrobca musí alebo dodávateľ slovenský podnikateľ zaplatiť obchodnému reťazcu 10-tisíc korún. Pozrite si každý doma, v schránke, takýto leták, koľko tam je slovenských výrobkov a koľkokrát to je 10-tisíc korún a hovorme potom o zisku. Hovorme potom o tom, kde sa má pohnúť slovenský podnikateľ a kde je podnikateľ z obchodného reťazca, resp. vlastník. Po siedme, môj praktický dôvod, ktorý bol z výkonu mojej hospodárskej manažérskej funkcie pred nástupom do parlamentu, konštatuje, že to bolo to, aby slovenský výrobca neplatil povinnosť za reklamu, ktorú má mať pri svojom výrobku 100-tisíc a viac. Keď to všetko spočítate a dostali by ste sa nebodaj, pán minister, do situácie takej, v akej som bol ja pred rokom 2002, že som bol nútený rokovať s obchodným reťazcom v takýto podmienkach, tak môžete dopredu zobrať klobúk a zložiť a zavrieť firmu, pretože nie ste schopný v tých podmienkach, ktoré sú, ďalej jednoducho slovenskému podnikateľovi vytvoriť také podmienky, aby mohol ďalej úspešne plniť svoje úlohy. Preto sa aj pripájam plne k tomu, čo listom oznámil prezident Slovak Goldu pán Sitko. A je tu aj ďalšia záležitosť a veľmi dôležitá. To nie sú len investície, ktoré nemá a nemá na ne slovenský podnikateľ, ale to sú i mzdy zamestnancov, ktoré sú, pochopiteľne, pri rastoch nákladov nevyhnutné, kde si nemôže dovoliť slovenský podnikateľ ísť na to, aby mohol zvyšovať primeranou mierou rast miezd svojich zamestnancov, pretože mu prostriedky jednoducho vyťahujú obchodné reťazce z jeho vrecka. Niekoľko slov k dôvodovej správe. V dôvodovej správe sa uvádza, že ustanovenia zákona bránia účastníkom zmluvného vzťahu slobodne si určovať zmluvné podmienky a po vstupe do Európskej únie by mohli vytvárať prekážky voľného pohybu tovaru. Pán minister, viem, že ste tú dôvodovú správu nespracovali vy, pochopiteľne, ani ja na vašom mieste nie, ale niekto z mojich pracovníkov. Ja vám konštatujem, je to lož. Je to lož, za ktorú sa postavím hocikedy, pretože ten zákon, ktorý dnes platí, vôbec nebráni žiadnemu podnikateľovi z Európskej únie ani výrobcovi podnikať na území Slovenskej republiky ani nezabraňuje vstup na trh Slovenskej republiky, ale stanovuje podmienky pre to, aby všetci podnikatelia na území Slovenskej republiky mali rovnaký prístup a ochraňuje jednoducho slovenských výrobcov pred úžerníctvom obchodných reťazcov. Tento návrh predkladá vláda Slovenskej republiky a nech sa teda vláda Slovenskej republiky zamýšľa nad tým, čo je v dôvodovej správe. Teda nech sa nezamýšľa nad obmedzenosťou voľnosti pohybu poskytovania služieb a právom občanov Európskej únie podnikať na území Slovenskej republiky, ale skôr nad obmedzenosťou svojho zmýšľania pri vtieraní sa predstaviteľom a loby obchodných reťazcov za podnikanie na území Slovenskej republiky. Logické legislatívne nepresnosti, ako to je uvedené v dôvodovej správe, to neviem jednoducho pochopiť, ale za logické považujem to, že budeme vytvárať pre slovenských podnikateľov rovnaké podmienky, ako majú tí, ktorí sú vlastníkmi obchodných reťazcov. Za logické považujem to, aby sme my vytvorili tieto podmienky jednoznačne v tej polohe, že slovenský podnikateľ so zahraničným bude mať rovnakú úroveň a rovnaké možnosti kritiky. Pán minister, domnievam sa, že na záver stačí možno pre vás ako pre osobu, aj keď ten zákon predkladáte, jedna alebo dve vety. Ak ste začali hýbať Ministerstvom hospodárstva Slovenskej republiky pri vzniku a vstupe zahraničného investora, ak ste dokázali otvorene a zásadovo sa postaviť za ponechanie atómovej elektrárne a dobudovanie, čo je teda veľmi rozumné a pragmatické a svedčí o vašich schopnostiach manažéra, mali by ste i v tomto prípade zobrať do úvahy schopnosti podnikateľov a menších manažérov, ako ste boli vy pred vstupom do parlamentu, ktorí tiež chcú v Slovenskej republike žiť, chcú mať vytvorené podmienky, a rovnakým zápalom, ako bojujete o atómovú elektráreň, sa postaviť i za práva slovenských živnostníkov a drobných podnikateľov. V závere sa pripájam k návrhu pána poslanca Fica s tým, aby Národná rada tento návrh zákona do druhého čítania nepostúpila. Ďakujem.